Konferencija o AIDS-u u istočnoj Europi
Regija istočne Europe i središnje Azije bilježi jednu od najbržih stopa rasta zaraze - balkanske zemlje imaju najnižu stopu zaraze HIV-
Epidemija AIDS-a nastavlja se širiti u 27 zemalja Istočne Europe i bivšeg Sovjetskog Saveza. Program Ujedinjenih naroda za AIDS, UNAIDS, izvješćuje kako je u ovoj regiji, tijekom 2005, AIDS odnio gotovo dvaput više života nego u 2003. Kako bi se iznašla strategija za zaustavljanje širenja ove epidemije, Svjetska banka, ruska vlada i UNAIDS u Moskvi organiziraju prvu godišnju konferenciju o AIDS-u za područje Istočne Europe i Središnje Azije. Regija istočne Europe i središnje Azije bilježi jednu od najbržih stopa rasta zaraze HIV-om u svijetu – na prvom je mjestu još uvijek Južna Azija. Prema podacima UNAIDS-a, u 2005.godini je u regiji istočne Europe i središnje Azije zabilježeno 270 tisuća novih slučajeva zaraze HIV-om. Iste godine, 62 tisuće ljudi su umrle od AIDS-a. Merrel Tuck, predstavnica Svjetske banke, kaže kako je to porast od 25 posto u odnosu na 2003.godinu. "Procjenjuje se kako u regiji istočne Europe i središnje Azije danas živi 1 milijun i 600 tisuća ljudi zaraženih HIV-om". Merrel Tuck dodaje kako je Rusija na čelu regije po broju zaraženih osoba, no u Ukrajini se bilježi najbrži rast broja novih slučajeva zaraze HIV-om. Prema riječima Merrel Tuck, Svjetska banka do 2014. godine predviđa pad u gospodarskom razvoju Ukrajine između 4 do 6 posto, ukoliko se problemu širenja HIV-a ne pristupi učinkovito. Merrel Tuck tvrdi kako je širenje epidemije AIDS-a u istočnoj Europi rezultat intravenoznog uzimanja droga i prijenosa zaraze seksualnim putem. Ona dodaje kako je neproporcionalno zahvaćen mlađi dio populacije – procjenjuje se da je unutar ove dobne skupine 75 posto svih slučajeva zaraze koji su zabilježeni između 2000. i 2004. godine. "Nažalost, većina ljudi koja živi s AIDS-om mladi su ljudi mlađi od 30 godina. To je ono zbog čega bismo se trebali najviše brinuti. Također je zabrinjavajuće to što se pojavljuje sve više slučajeva prijenosa AIDS-a među heteroseksualnim osobama". Za usporedbu - u zapadnoj Europi je između 2000. i 2004. godine 33 posto svih novih slučajeva zaraze otpadalo na osobe mlađe od 30 godina. Merrel Tuck kaže kako su u zapadnoj Europi do velikog smanjenja broja novih slučajeva zaraze HIV-om doveli zdravstveno prosvjećivanje i liječenje korisnika droge. Predstavnica Svjetske banke dodaje kako upravo zato vlade zemalja istočne Europe sve više uviđaju važnost promjene pristupa ovoj epidemiji i danas sve više vlada omogućava liječenje korisnicima droge - umjesto dosadašnjeg kažnjavanja. 2005.godine, ruski predsjednik Putin je usmjerio 150 milijuna dolara za borbu protiv AIDS-a i gospođa Tuck pozdravlja ovaj konkretan potez ruske vlade. Balkanske zemlje, dodaje Merrel Tuck, imaju najnižu stopu zaraze HIV-om u cijeloj regiji istočne Europe i središnje Azije, međutim, gospođa Tuck upozorava, to bi se moglo promijeniti, ukoliko unutar sustava zdravstvene zaštite ovih zemalja ne bude integrirana i prevencija i liječenje AIDS-a. "Balkanska regija ima vrlo nizak broj zabilježenih slučajeva HIV-a. Međutim, zdravstveni stručnjaci odašilju rano upozorenje – balkanske zemlje bi mogle biti suočene sa širenjem AIDS-a preko narkomana koji uzimaju drogu intravenoznim putem i preko ljudi koji se upuštaju u rizične seksualne odnose". Prva konferencija o AIDS-u za regiju istočne Europe i središnje Azije – koja će se održati u Moskvi između 15.i 17.svibnja – okupit će vodeće zdravstvene stručnjake, političare, kao i osobe oboljele od AIDS-a ili zaražene HIV-om, koji žive u zemljama ove regije.